1. ปัจจัยความเสี่ยง

จากภาวะเศรษฐกิจของไทยปี 2549 ที่ค่อนข้างชะลอตัว และมีปัจจัยการเปลี่ยนแปลงทางการเมือง
ประกอบกับบริษัทอยู่ระหว่างการดำเนินการตามแผนเพื่อให้พ้นเหตุแห่งการฟื้นฟูกิจการของศาลล้มละลายกลาง
ทำให้มีปัจจัยความเสี่ยงหลายปัจจัยที่จะส่งผลกระทบต่อการดำเนินธุรกิจของบริษัท
แต่บริษัทก็ได้พิจารณาแนวทางการบริหารงานที่เหมาะสม
เพื่อลดผลกระทบที่จะมีต่อธุรกิจให้เหลือน้อยที่สุด ซึ่งปัจจัยความเสี่ยงต่าง ๆ สามารถสรุปได้ดังนี้

1. ความเสี่ยงด้านความเชื่อมั่นของคู่ค้า

เนื่องจากบริษัทดำเนินธุรกิจภายใต้แผนฟื้นฟูกิจการของศาลล้มละลายกลางเป็นเวลาต่อเนื่องเกือบ 5
ปี
ทำให้คู่ค้าทางธุรกิจไม่ว่าจะเป็นส่วนของลูกค้าและส่วนของผู้จำหน่ายสินค้าให้แก่บริษัทขาดความชื่อมั่นในสถานภาพของบริษัท
โดยเฉพาะการไม่มีข้อสรุปเกี่ยวกับการจัดหานักลงทุนรายใหม่เข้ามาฟื้นฟูกิจการในช่วงที่ผ่านมา
ทำให้ลูกค้าไม่มีความมั่นใจในการสั่งซื้อสินค้าในปริมาณมาก
และผู้จำหน่ายวัตถุดิบและชิ้นส่วนให้แก่บริษัทก็ขายให้เป็นเงินสด
ส่งผลกระทบต่อผลดำเนินการของบริษัท

หลังจากในเดือนธันวาคม 2548 บริษัทได้กลุ่มนักลงทุนใหม่มาเพิ่มทุนให้แก่บริษัทจำนวน 180
ล้านบาท และได้ดำเนินการปรับปรุงโครงสร้างการบริหารงาน
โดยจัดหากลุ่มผู้บริหารมืออาชีพเข้าร่วมบริหารงานครบทุกด้าน ไม่ว่าจะเป็นด้านการจัดการ
ด้านการตลาดและการขาย ด้านการผลิต และด้านการเงิน ดังนั้น ในช่วงปี 2549
ภายใต้การบริหารงานของฝ่ายจัดการกลุ่มใหม่ ความเชื่อมั่นของคู่ค้าของบริษัทก็ได้ดีขึ้นเป็นลำดับ
แต่ยังมีข่าวลือในตลาดว่าบริษัทยังแก้ไขปัญหาทางการเงินไม่เรียบร้อย
ร้านค้ายังไม่ทุ่มเททำตลาดอย่างเต็มที่ ทำให้ยอดขายในปี 2549
ยังไม่สามารถขยายตัวได้ตามเป้าหมาย ทั้งนี้
หลังจากศาลล้มละลายกลางได้มีคำสั่งยกเลิกการฟื้นฟูกิจการของบริษัทในวันที่ 15 มีนาคม 2550
ทำให้คู่ค้ามีความเชื่อมั่นในการทำธุรกิจกับบริษัทมากขึ้น

2. ความเสี่ยงจากการแข่งขันกับผู้ค้ารายใหญ่

สินค้าหลักของบริษัทในปัจจุบันคือเครื่องยนต์ต้นกำลัง
ซึ่งเป็นเครื่องยนต์สูบเดียวที่สามารถใช้งานอเนกประสงค์ ซึ่งมีผู้ค้าในอุตสาหกรรมประมาณ 5 ราย
ทำให้มีการแข่งขันสูง โดยผู้นำตลาดมีส่วนแบ่งในตลาดถึงร้อยละ 70
ทั้งนี้เนื่องจากผู้นำตลาดได้รับความเชื่อถือสูงจากเกษตรกรผู้ใช้
ประกอบกับมีการใช้กลยุทธ์การกีดกันตลาด โดยการผูกขาดผู้แทนจำหน่าย
ทำให้บริษัทค่อนข้างประสบความยากลำบากในการแย่งส่วนแบ่งทางการตลาด
ประกอบกับบริษัทอยู่ระหว่างฟื้นฟูกิจการทำให้บริษัทไม่สามารถใช้กลยุทธ์ทางการตลาดในทุกด้านได้อย่างเต็มที่
แต่อย่างไรก็ตาม บริษัทได้ปรับกลยุทธ์การตลาดเน้นเจาะตัวแทนจำหน่ายรายใหญ่เป็นหลัก
เพราะมีศักยภาพการตลาดสูงและมีฐานะการเงินมั่นคง
โดยการเสนอผลประโยชน์ที่สูงและเงื่อนไขทางการค้าที่ดีกว่า
รวมทั้งเน้นประสิทธิภาพในการให้บริการหลังการขายร่วมกับตัวแทนจำหน่ายรายใหญ่
เพื่อเป็นการจูงใจผู้แทนจำหน่ายและผู้ใช้สินค้า
จึงทำให้บริษัทยังสามารถเพิ่มยอดขายและปริมาณความต้องการสินค้าของบริษัทในตลาดอย่างต่อเนื่อง
รวมถึงการเปลี่ยนพฤติกรรมการทำงานของเกษตรกรไทยที่เน้นการใช้เครื่องจักรกลมากขึ้น
เพื่อเพิ่มผลผลิตของตนเอง ทำให้ตลาดมีการขยายตัวและมีการเติบโตอย่างสม่ำเสมอ

3. ความเสี่ยงด้านการเงิน

เนื่องจากในปี 2549 บริษัทยังคงอยู่ภายใต้แผนฟื้นฟูกิจการ
แม้ว่านักลงทุนรายใหม่ได้ชำระหนี้ให้เจ้าหนี้ทุกรายเรียบร้อยแล้ว
และมีหลักทรัพย์ที่ไม่มีภาระค้ำประกัน
แต่สินเชื่อจากสถาบันการเงินยังคงระมัดระวังที่จะสนับสนุนทางการเงินอย่างเต็มที่

บริษัทได้รับสินเชื่อจากธนาคารพัฒนาวิสาหกิจขนาดกลางและขนาดย่อมแห่งประเทศไทย (SME
Bank) เมื่อเดือนเมษายน 2549 ซึ่งมีผลสนับสนุนให้บริษัทสามารถทำธุรกิจให้คล่องตัวขึ้น

นอกจากนี้ บริษัทจำเป็นต้องพิจารณาเครื่องมือทางการเงินอื่น เช่น
ร่วมโครงการสนับสนุนสินเชื่อให้ผู้ซื้อผ่านธกส. / SME Bank,
ร่วมโครงการสนับสนุนสินเชื่อให้ตัวแทนจำหน่ายในรูปการเช่าซื้อ
เพื่อสร้างความแข็งแกร่งทางการเงินในอนาคต